**Forslag om godtgjørelse til styremedlemmer og andre tillitsvalgte**

Siden det ofte kan være vanskelig å skaffe nye tillitsvalgte, er det etter mitt skjønn i dagens samfunn tvingende nødvendig å oppjustere de tillitsvalgtes arbeidsbetingelser. Her mener jeg vi må ta alle midler i bruk!

I lovens § 11 fremgår det som vi må holde oss innenfor:

*Tillitsvalgt kan motta refusjon for nødvendige, faktiske utgifter inkludert tapt arbeidsfortjeneste, som påføres vedkommende i utførelsen av vervet. Tillitsvalgt kan motta en rimelig godtgjørelse for sitt arbeid. Refusjon for tapt arbeidsfortjeneste skal fremgå av vedtatt budsjett og regnskap. Styrehonorar skal fremkomme av årsberetningen.*

Men hva ligger i «*en rimelig godtgjørelse for sitt arbeid*»? Etter mitt skjønn er vi godt innenfor hvis vi legger oss på en godtgjørelse på kr 100 per klokketime.

Her er mitt forslag:

*Styremedlemmer og andre tillitsvalgte som utfører nødvendig administrativt arbeid for svømmegruppa, godtgjøres med kr 100 per klokketime, forutsatt at arbeidet på forhånd er godkjent av leder og at arbeidet i ettertid er sannsynliggjort ved timelister som attesteres av leder. Leders eget arbeid må godkjennes og attesteres av nestleder og kasserer i fellesskap. Samlet godtgjørelse per tillitsvalgt maksimeres til kr 6 000 per kalenderår.*

*Eksempler på nødvendig administrativt arbeid: Styremøter, skriftlig forberedelse av styremøter og årsmøter, utforming av referater, årsrapporter og årsmøteprotokoller, anvisning og utbetaling av regninger, føring av regnskap, administrativt arbeid i Tryggivann.no og StyreWeb, skriftlig planlegging/påmelding til svømmekurs, instruktørkurs og svømmestevner osv.*

Sammen med dette forslaget er det viktig å understreke at svømmegruppa bør ha et langsiktig mål å få til en så god arbeidsfordeling mellom tillitsvalgte og de øvrige medlemmene som mulig slik at de tillitsvalgtes arbeidsbelastning (og godtgjørelse) blir minst mulig.

Risør, 25. februar 2014

Med vennlig hilsen

Ole Alexander Klemsdal